ΓΡΑΠΤΗ ΕΡΩΤΗΣΗ E-4128/97

υποβολή: Monica Baldi (PPE) προς την Επιτροπή

(21 Ιανουαρίου 1998)

Θέμα: Όμιλος Ασφαλιστικών Εταιρειών Fondiaria Assicurazioni

Το νέο σχέδιο αναδιοργάνωσης και διευθέτησης του Ομίλου Fondiaria Assicurazioni που προβλέπει περικοπές προσωπικού για 2000 περίπου άτομα κατά την προσεχή πενταετία, 900 απολύσεις και μαζική μείωση διευθυντικών στελεχών και υπαλλήλων, καθώς επίσης και μείωση κατά 40 % της συμβασιακής προμήθειας των ασφαλιστικών πρακτόρων ή σε αντίθετη περίπτωση αφαίρεση της αδείας τους, δημιούργησε ένα γενικό μαρασμό στην ιταλική και ευρωπαϊκή ασφαλιστική αγορά.

Ο Όμιλος Fondiaria, δικαιολογούμενος για την ενέργεια αυτή, δήλωσε ότι το κόστος παραγωγής είναι στην Ιταλία ανώτερο σε σχέση με το ευρωπαϊκό ανερχόμενο συγκεκριμένα σε ποσοστό άνω του 20 % στην Ιταλία έναντι του 10,15 % της Ευρώπης. Στην πραγματικότητα, από πρόσφατη μελέτη της CEA (Ευρωπαϊκή Επιτροπή Ασφαλειών) για τη σύγκριση του κόστους κατανομής των κλάδων ζημιών στις διάφορες ευρωπαϊκές χώρες, προκύπτει ακριβώς το αντίθετο, ότι δηλαδή η Ιταλία έχει κατώτερο κατά ένα τέταρτο και άνω κόστος σε σχέση με τον ευρωπαϊκό μέσο όρο ενώ οι τιμές του Ομίλου Fondiaria στον καταναλωτή είναι υψηλότερες του ευρωπαϊκού μέσου όρου.

Η νομική μορφή του ασφαλιστικού πράκτορα διαφέρει από κράτος σε κράτος με διαφορετικά φορολογικά και συμβασιακά συστήματα, ενώ μόνο στην Ιταλία προβλέπεται το "δικαίωμα ατελούς αποκλειστικότητας".

Υπό το πρίσμα των ανωτέρω ερωτάται η Επιτροπή:

1. Σε ποίες ενέργειες προτίθεται να προβεί ώστε να αποφευχθούν στρεβλώσεις στους κανόνες του ανταγωνισμού μεταξύ των ευρωπαίων επενδυτών;

2. Τί προτίθεται να πράξει ώστε να εναρμονισθεί όλο και περισσότερο η ευρωπαϊκή αγορά ασφαλειών;

3. Με ποιό τρόπο προτίθεται να επέμβει ώστε η νομική μορφή του ασφαλιστικού πράκτορα στην εσωτερική αγορά να μην έχει τόσο άνισο φορολογικό και συμβασιακό σύστημα από χώρα σε χώρα;

Απάντηση του κ.Van Miert εξ ονόματος της Επιτροπής

(12 Μαρτίου 1998)

1. Βάσει των πληροφοριών που διαθέτει επί του παρόντος, η Επιτροπή πιστεύει ότι η αναδιοργάνωση του ομίλου Fondiaria δεν δημιουργεί στρέβλωση του ανταγωνισμού σύμφωνα με τα άρθρα 85 έως 94 της συνθήκης ΕΚ.

Δεν είναι δυνατό να δοθεί αόριστη απάντηση σε ερώτηση για τα δικαιώματα του καταναλωτή. Μολονότι εφαρμόζεται προφανώς η γενική αρχή "pacta sunt servanda", ειδικές συνθήκες μπορεί να επιτρέψουν εξαίρεση. Συμβατικές ρήτρες που επιτρέπουν κάτι τέτοιο ενδέχεται να θεωρηθούν καταχρηστικές σύμφωνα με την έννοια της οδηγίας 93/13 ΕΟΚ του Συμβουλίου της 5ης Απριλίου 1993 για τις καταχρηστικές ρήτρες των συμβάσεων που συνάπτονται με καταναλωτές(1), αυτό όμως δεν μπορεί να προσδιοριστεί χωρίς λεπτομερή εξέταση.

2. Το νομοθετικό πλαίσιο των ασφαλιστικών δραστηριοτήτων στην εσωτερική αγορά αποτελεί το αντικείμενο πολλών διατάξεων που έχουν θεσπιστεί από την Κοινότητα από το 1964. Οι τρίτες οδηγίες συντονισμού που αφορούν την ασφάλεια εκτός της ασφάλειας ζωής, οδηγία 92/49/ΕΟΚ(2), και για την ασφάλεια ζωής, οδηγία 92/96/ΕΟΚ(3), θεμελίωσαν το καθεστώς εποπτείας των ασφαλιστικών επιχειρήσεων στην Κοινότητα. Αυτό το καθεστώς προβλέπει ενιαία διοικητική άδεια λειτουργίας και τον χρηματοπιστωτικό έλεγχο των ασφαλιστικών επιχειρήσεων από το κράτος μέλος της εταιρικής έδρας. Επί του παρόντος, δύο προτάσεις οδηγιών αποτελούν αντικείμενο συζητήσεων στα κοινοτικά όργανα: μία πρόταση οδηγίας που αφορά την συμπληρωματική εποπτεία των ασφαλιστικών επιχειρήσεων στο πλαίσιο ενός ασφαλιστικού ομίλου(4), και μία άλλη πρόταση που αφορά την ασφάλιση αστικής ευθύνης αυτοκινήτου και που συμπληρώνει τις υφιστάμενες οδηγίες για τη μεγαλύτερη προστασία των θυμάτων από οδικά ατυχήματα που συνέβησαν σε κράτος μέλος άλλο από το κράτος μέλος όπου διαμένει το θύμα(5).

3. Όσον αφορά το τρίτο ερώτημα, και σύμφωνα με τη δέσμευση της Επιτροπής στην ανακοίνωσή της για την αύξηση της εμπιστοσύνης του καταναλωτή(6), η Επιτροπή επανεξετάζει την οδηγία 77/92/ΕΟΚ του Συμβουλίου της 13ης Δεκεμβρίου 1976, περί των μέτρων που αποσκοπούν στη διευκόλυνση της πραγματικής ασκήσεως του δικαιώματος εγκαταστάσεως και της ελεύθερης παροχής υπηρεσιών όσον αφορά τις δραστηριότητες πράκτορα και μεσίτη ασφαλειών (ex ομάδα 630 ΔΤΤΒ) και κυρίως περί των μεταβατικών μέτρων όσον αφορά τις δραστηριότητες αυτές(7), και αξιολόγησης του βαθμού ισχύος της σύστασης 92/48/ΕΟΚ της Επιτροπής για τους ασφαλιστικούς μεσάζοντες(8). Σκοπός των εργασιών αυτών είναι να αξιολογήσουν εάν είναι απαραίτητες νέες ενέργειες, συμπεριλαμβανομένης μίας ενδεχόμενης διεύρυνσης του πεδίου εφαρμογής της οδηγίας, προκειμένου να προβλεφθούν οι όροι πρόσβασης και άσκησης του επαγγέλματος. Από τον Οκτώβριο του 1997, η Επιτροπή βρίσκεται σε διαβουλεύσεις για το θέμα αυτό με τους ενδιαφερόμενους κύκλους.

(1) ΕΕ L 95, 21.4.1993.

(2) ΕΕ L 228, 11.8.1992.

(3) ΕΕ L 360, 9.12.1992.

(4) ΕΕ C 341, 19.12.1995.

(5) COM(97)510 τελικό.

(6) COM(97)309 τελικό.

(7) ΕΕ L 26, 31.1.1977.

(8) ΕΕ L 19, 28.1.1992.